《牛酥行》
宋代·江端友

有客有客官长安，牛酥百斤亲自煎。
倍道奔驰少师府，望尘且欲迎归轩。
守阍呼语“不必出，已有人居第一先。
其多乃复倍于此，台颜顾视初怡然。
昨朝所献虽第二，桶以纯漆丽且坚。
今君来迟数又少，青纸题封难胜前。”
持归空惭辽东豕，努力明年趁头市。

作者简介：（?—1134）宋开封陈留人，字子我，号七里先生。江休复孙。钦宗靖康元年，以荐赐同进士出身。除承务郎、诸王府赞读。上书辨宣仁后诬谤，遭黜，渡江寓居桐庐之鸬鹚源。高宗建炎初召为兵部员外郎。绍兴三年，权太常少卿。有《自然庵集》。